Sosiaali- ja terveysministeriö

Annettu sähköpostitse

Lausuntopyynnön diaarinumero VN/1646/2020

Lausunto sosiaaliturvakomitean välimietinnöstä

Kiitämme lausuntopyynnöstä ja toteamme seuraavaa.

Kansantalouden pitkän aikavälin kasvu määräytyy potentiaalisen työpanoksen, pääoman ja kokonaistuottavuuden kehityksestä. Pidemmän aikavälin tarkastelu osoittaa, että investointialttius Suomeen on ollut alhainen. Investointihalukkuuteen vaikuttavat mm. verotus, työmarkkinoiden toiminta, työvoiman saatavuus ja osaaminen.

Suomessa työpanos supistuu johtuen työikäisen väestön määrän vähenemisestä. Todennäköisesti myös osallistumisasteen kasvu pysähtyy. Ikärakenteen muutoksen vuoksi velka- ja verotaakka uhkaavat kasvaa kohtuuttomasti, jos mitään ei tehdä. Nämä tekijät yhdistettynä siihen, että Suomessa on korkea rakenteellinen työttömyysaste ja runsaasti parhaassa työiässä olevia työvoiman ulkopuolella, luovat talouskasvun kannalta kestämättömän tilanteen.

Suomen hyvinvointiyhteiskunta etuuksineen ja palveluineen ei voi toimia ilman korkeaa työllisyyttä. Sen vuoksi on välttämätöntä tehdä sekä työmarkkinoille että sosiaaliturvajärjestelmän rakenteisiin uudistuksia, jotka kannustavat työllistämään ja työllistymään.

Sosiaaliturvakomitea on työnsä aikana käynyt laajaa keskustelua ja toteuttanut useita ansiokkaita selvityksiä ja raportteja tietopohjan lisäämiseksi. Parlamentaarisen komiteatyön haasteena kuitenkin on konkreettisten ja rakenteita muuttavien esitysten aikaansaaminen.

Katsomme, että tulevalla kaudella tulisi asettaa selkeät tavoitteet, joiden pohjalta komiteatyötä jatketaan. Mielestämme pitäisi asettaa sekä työllisyyden lisääntymistä että julkisen talouden vahvistumista koskevat määrälliset tavoitteet. Komitean työtä pitäisi suunnata tavoitteiden toteuttamiseen ja esitysten vaikutukset pitäisi arvioida näitä tavoitteita vasten. Työssä pitäisi lisäksi jatkossa keskittyä vähemmän selvitysten ja analyysien tekemiseen ja kohdentaa resurssit konkreettisten ja rakenteita muuttavien ehdotusten aikaansaamiseen.

Sosiaaliturvajärjestelmää on syytä kehittää niin, että se ottaa nykyistä paremmin huomioon työn tekemisen limittäin sekä yrittäjänä että työntekijänä. Tällä hetkellä ansioperusteista työttömyysturvaa voi kerryttää vain joko työntekijänä tai yrittäjänä. On todennäköistä, että jatkossa ihmiset työskentelevät entistä useammin molemmilla statuksilla. Sosiaaliturvajärjestelmän tulisi elää ajassa ja mahdollistaa turvan kertymisen molemmista työnteon muodoista yhtä aikaa (ns. yhdistelmävakuutus).

Yrittäjänä toimimiseen sivutoimisesti liittyy myös tulkinnallisia haasteita työttömyysturvajärjestelmän näkökulmasta. Tältä osin tulkinnat myös käsityksemme mukaan vaihtelevat eri alueilla.

Yrittäjyyden ja yritysten kasvun myötä Suomeen saadaan kasvua, joten on tärkeää, että sosiaaliturvajärjestelmä ei luo kynnystä yritystoiminnan aloittamiseen ja kehittämiseen.

Suomen Yrittäjät

Janne Makkula

johtaja